อัยการสั่งไม่ฟ้อง “ธนาธร” คดีถือหุ้นสื่อสมัครส.ส. ส่ง “ผบ.ตร.” ชี้ขาด ก่อนนัดใหม่ 25 พ.ค.
อัยการสั่งไม่ฟ้อง “ธนาธร” คดีถือหุ้นสื่อสมัครส.ส. ส่ง “ผบ.ตร.” ชี้ขาด ก่อนนัดใหม่ 25 พ.ค.
อัยการสั่งไม่ฟ้อง “ธนาธร” คดีถือหุ้นสื่อสมัครส.ส. ส่ง “ผบ.ตร.” ชี้ขาด ก่อนนัดใหม่ 25 พ.ค.
22 เม.ย. 2564

ผู้สื่อข่าวรายงานว่า เมื่อวันที่ 22 เม.ย. 2564 ที่สำนักงานอัยการสูงสุด ถ.รัชดาภิเษก พนักงานอัยการคดีอาญา 4 นัดฟังคำสั่งในคดีที่พนักงานสอบสวน สน.ทุ่งสองห้อง นำตัวนายธนาธร จึงรุ่งเรืองกิจ ประธานคณะก้าวหน้า อดีตหัวหน้าพรรคอนาคตใหม่ พร้อมสำนวนเห็นควรสั่งฟ้องคดี ในความผิดฐานข้อหารู้อยู่แล้วว่าตนไม่มีสิทธิสมัครรับเลือกตั้ง เนื่องจากขาดคุณสมบัติหรือมีลักษณะต้องห้ามมิให้ใช้สิทธิสมัครรับเลือกตั้งเป็น ส.ส. ได้สมัครรับเลือกตั้ง หรือทำหนังสือยินยอมให้พรรคการเมืองเสนอรายชื่อของตน เพื่อสมัครรับเลือกตั้ง ส.ส.บัญชีรายชื่อ อันเป็นการฝ่าฝืน พ.ร.บ.ประกอบรัฐธรรมนูญว่าด้วยการเลือกตั้ง ส.ส. มาตรา 151 สืบเนื่องจากกรณีที่ศาลรัฐธรรมนูญวินิจฉัยว่านายธนาธรถือครองหุ้นสื่อ บริษัท วี-ลัค มีเดีย จำกัด ขณะลงสมัครรับเลือกตั้ง และคณะกรรมการการเลือกตั้ง (กกต.) มีมติให้ดำเนินคดีอาญา
สำหรับการนัดฟังคำสั่งในวันนี้ มีทนายความผู้รับมอบอำนาจจากนายธนาธร เดินทางมาสำนักงานอัยการสูงสุด อย่างไรก็ดีปรากฏว่าอัยการสำนักงานคดีอาญา 4 ได้เลื่อนฟังคำสั่งคดีนี้ออกไปเป็นวันที่ 25 พ.ค. 2564 เวลา 10.00 น. เนื่องจากกระบวนการยังไม่เสร็จสิ้น
นายอิทธิพร แก้วทิพย์ โฆษกสำนักงานอัยการสูงสุด เปิดเผยว่า จากการตรวจสอบทราบมาว่า คดีนี้พนักงานอัยการสำนักงานคดีอาญามีคำสั่งไม่ฟ้องนายธนาธร ตามขั้นตอนจะต้องส่ง ผบ.ตร.ชี้ขาด ขณะนี้อยู่ระหว่าง ผบ.ตร.ทำความเห็นว่าจะเห็นด้วยหรือแย้งหรือไม่ ถ้าเห็นแย้งมาก็ต้องส่งอัยการสูงสุดชี้ขาดตามกฎหมาย รายละเอียดเหตุผลจึงยังไม่สามารถบอกได้ แต่ถ้าคดีมีความเห็นยุติเมื่อไหร่ ทีมโฆษกพร้อมเปิดแถลงรายละเอียด ยืนยันว่าความเห็นทางคดีดังกล่าวไม่ได้ขัดแย้งกับคำวินิจฉัยศาลรัฐธรรมนูญ
ด้านนายกฤษฎางค์ นุตจรัส ทนายความศูนย์ทนายความเพื่อสิทธิมนุษยชน เปิดเผยว่า พนักงานอัยการได้ขอเลื่อนนัดฟังคำสั่งในคดีที่สำนักงานคณะกรรมการการเลือกตั้ง (กกต.) เข้าร้องทุกข์กล่าวโทษนายธนาธร จึงรุ่งเรืองกิจ ประธานคณะก้าวหน้า ต่อพนักงานสอบสวน สน.ทุ่งสองห้อง กรณีเป็นผู้ถือหุ้นในบริษัท วีลัค มีเดีย จำกัด ซึ่งเป็นกิจการสื่อ แต่ได้ยื่นบัญชีรายชื่อผู้สมัครรับเลือกตั้งเป็น ส.ส.แบบบัญชีรายชื่อต่อ กกต.ที่ถือว่าเป็นลักษณะต้องห้ามใช้สิทธิสมัครรับเลือกตั้ง ส.ส. เพราะเป็นการฝ่าฝืน พ.ร.บ.ประกอบรัฐธรรมนูญว่าด้วยการเลือกตั้ง ส.ส. จากที่นัดฟังคำสั่งในวันนี้ออกไปเป็นวันที่ 25พ.ค.64 โดยไม่ได้แจ้งเหตุผลให้ทราบ
“ทนายที่ดูแลคดีนี้แจ้งว่าอัยการขอเลื่อนนัดฟังคำสั่งออกไปเป็นวันที่ 25 พฤษภาคม แต่ไม่ได้แจ้งเหตุผลของการเลื่อนนัด” นายกฤษฎางค์ กล่าว
อย่างไรก็ตาม นายกฤษฎางค์ ระบุว่าได้เห็นรายงานข่าวจากสื่อก่อนหน้านี้ว่าคดีนี้อัยการมีคำสั่งไม่ฟ้องและส่งเรื่องกลับไปให้สำนักงานตำรวจแห่งชาติ (สตช.) พิจารณา หาก สตช.มีความเห็นพ้องกันว่าไม่ฟ้องเรื่องก็จบ แต่หากมีความเห็นแย้งก็ส่งเรื่องกลับมาให้อัยการพิจารณาชี้ขาดอีกครั้ง